Onsdag aften holdt Inger Støjberg til sit første vælgermøde i Nordjylland, efter hun til Folketingsvalget i november sidste år støvsugede landsdelen for stemmer til sit nystiftede parti Danmarks-demokraterne, der fik 14 mandater i Folketinget. 230 deltagere mødte op til vælgermødet, så alle borde og stole var besat, mens Støjberg var på scenen for at fortælle om sin politik. TV2 Nords reporter talte med to af de fremmødte. En af dem var Lotte Bibi Back fra Vodskov. - Jeg synes, at Danmarksdemokraterne har bidraget med, hvad det er politik handler om; nemlig alle os almindelige mennesker, som mener noget om, hvordan vores liv skal leves. Så det er noget med at trække det (politik, red.) ned fra det højtragende og ind i det liv, vi lever, sagde hun. Partiet har opnået indflydelse, mener vælger En anden deltager på mødet var Svend Hørsman fra Skørping, der i 45 år har været medlem af Venstre, men nu er Danmarksdemokrat. Han har selv siddet i kommunalbestyrelser, og mener derfor, at han har øje for Inger Støjbergs politiske arbejde. Mener du, at Danmarksdemokraterne har fået nok indflydelse? - Ja, det synes jeg faktisk. Jeg har bemærket mange ting på det seneste. Det, man forsøger, er, at få indflydelse og komme med i så mange forlig, som muligt. Jeg synes, det er konstruktivt og positivt, at man vil samarbejde og er med til at udvikle tingene. Så jeg er meget glad for, at Inger tog sig sammen og lavede det parti, sagde han. Og den analyse er Inger Støjberg ikke helt uenig i. - Vi kommer til at søge indflydelse alle de steder, vi overhovedet kan, men det skal give mening. Det vil sige, at vi har nogle røde linjer – vi kommer ikke til at slække på udlændingepolitikken, og vi har kæmpe fokus på, at det skal være til at leve og bo i yderområderne, og at dansk landbrug skal kunne fungere, lyder det fra partiformanden.

Referat:
Der var god stemning blandt vælgerne til Støjbergs første nordjyske vælgermøde.